Oud-Springbok Johan Claassen sterf op 89 | Netwerk24
Oud-Springbok Johan Claassen sterf op 89
Deur Werner Beukes 06 Januarie 2019 19:35
Johan Claassen in 2013.Foto: Argief
Die oud-Springbokkaptein Johan Claassen is Sondag in Pretoria dood. Hy was 89.
Die oud-Springbokkaptein Johan Claassen..Foto: Verskaf
"My pa was my rots en die rede hoekom ek moeilike omstandighede regdeur my lewe kon trotseer. Hy het my geleer van aanhou en uithou. Hy was 'n 'gentle giant'," het 'n hartseer Berna Daly, Claassen se dogter, aan Netwerk24 gesê.
Claassen het as slot vir die destydse Wes-Transvaal uitgedraf voordat hy die Groen-en-goud oor sy kop getrek het.
Volgens Daly, 'n voormalige gouemedaljewenner van die Comrades, het Claassen se gesondheid die afgelope ruk baie agteruitgegaan nadat hy vog op die brein opgedoen het ná 'n operasie in 2017.
"Ek gaan hom ontsettend baie mis. Hy het nooit 'n lelike woord geuiter nie. Ek dink die ergste vloekwoord wat hy ooit gesê het, was 'blikskottel'. My pa het 'n nou paadjie met die Here geloop – dis juis waarom ander rugbyspelers hom 'Die Pous' genoem het. Hy was 'n professor in Bybelkunde op Potchefstroom waar hy die grootste deel van sy lewe gewoon en gewerk het," het Daly gesê.
"Johan was 'n man van vele talente," het Herman le Roux, oud-sportskrywer, gesê.
Le Roux het sedert 1958, toe hy die eerste keer oor Claassen berig gedoen het, kontak met hom behou. "Ek het 'n storie oor Johan gedoen toe hy in 1958 die eerste keer kaptein van die Springbokspan geword het. Ek onthou nog dat ek vir Die Volksblad in Bloemfontein na Potchefstroom toe gery het vir die onderhoud.
"Johan het my baie beïndruk. Hy was nie net 'n formidabele kaptein en slot nie, maar het ook later as afrigter en bestuurder van die Springbokke nuwe hoogtes bereik," het Le Roux gesê.
Claassen, het in 28 toetse vir die Springbokke uitgedraf, in nege as kaptein. Sy laaste toets vir Suid-Afrika was in 1962. Hy word oorleef deur sy vrou, Ada, vier kinders, 12 kleinkinders en twee agterkleinkinders.
Former Springbok captain Johan Claassen passed away this afternoon. Claassen captained the Springboks from 1955-58 and coached the Boks from 1968-71. Condolences to his family. RIP. #rugby